CELEX: 32022D0667
Language: ro
Date: 2022-04-21 00:00:00
Title: Decizia (PESC) 2022/667 a Consiliului din 21 aprilie 2022 privind o măsură de asistență sub forma unui program general de sprijin pentru Uniunea Africană în cadrul Instrumentului european pentru pace pentru perioada 2022-2024

22.4.2022   
               
               
                  RO
               
               
                  Jurnalul Oficial al Uniunii Europene
               
               
                  L 121/38
               
            
         DECIZIA (PESC) 2022/667 A CONSILIULUI
         din 21 aprilie 2022
         privind o măsură de asistență sub forma unui program general de sprijin pentru Uniunea Africană în cadrul Instrumentului european pentru pace pentru perioada 2022-2024
         CONSILIUL UNIUNII EUROPENE,
         având în vedere Tratatul privind Uniunea Europeană, în special articolul 28 alineatul (1) și articolul 41 alineatul (2),
         având în vedere propunerea Înaltului Reprezentant al Uniunii pentru afaceri externe și politica de securitate,
         întrucât:
         
                     (1)
                  
                  
                     În conformitate cu Decizia (PESC) 2021/509 a Consiliului (1), a fost instituit un Instrument european pentru pace (IEP) pentru finanțarea de către statele membre a acțiunilor Uniunii în cadrul politicii externe și de securitate comune în vederea menținerii păcii, a prevenirii conflictelor și a consolidării securității internaționale, în conformitate cu articolul 21 alineatul (2) litera (c) din tratat. În special, în temeiul articolului 1 alineatul (2) al doilea paragraf punctul (ii) din Decizia (PESC) 2021/509, IEP poate finanța măsuri de asistență pentru a sprijini aspectele militare ale operațiilor în sprijinul păcii conduse de o organizație regională sau internațională.
                  
               
                     (2)
                  
                  
                     Măsurile de asistență din cadrul IEP pot lua forma unei măsuri specifice sau a unui program general de sprijin cu un accent geografic sau tematic specific.
                  
               
                     (3)
                  
                  
                     Consiliul recunoaște importanța strategică continuă a Parteneriatului Africa-UE pentru pace și securitate, în contextul Strategiei comune Africa-UE, în special cadrul de cooperare instituit în temeiul Instrumentului financiar pentru pace în Africa (APF) și rolul de lider al Uniunii Africane (UA) în menținerea păcii și a securității pe continentul african, astfel cum se precizează la articolul 16 din Protocolul privind instituirea Consiliului pentru pace și securitate al UA. Consiliul își menține angajamentul de a consolida capacitățile UA în acest domeniu, de a oferi asistență pentru operațiile în sprijinul păcii desfășurate sub conducere africană și de a întări Arhitectura africană pentru pace și securitate în vederea operaționalizării depline a acesteia, în concordanță cu Memorandumul de înțelegere dintre Uniunea Africană și Uniunea Europeană din 23 mai 2018 privind pacea, securitatea și guvernanța, precum și de a susține mecanismele de cooperare instituite, în special o abordare integrată bazată pe parteneriat, consultare și coordonare strategică consolidată.
                  
               
                     (4)
                  
                  
                     O tranziție fără sincope a sprijinului acordat de Uniune în cadrul APF către IEP a fost asigurată prin adoptarea unei măsuri de asistență sub forma unui program general de sprijin pentru UA, care să cuprindă a doua jumătate a anului 2021 (2). Respectivul program general care cuprinde a doua jumătate a anului 2021 ar trebui să fie urmat de un program general multianual, care să permită furnizarea neîntreruptă către UA, pentru perioada 2022-2024, a unei finanțări fiabile și previzibile pentru operațiile în sprijinul păcii desfășurate sub conducere africană, mandatate sau autorizate de Consiliul pentru pace și securitate al UA, asigurând, în același timp, flexibilitatea necesară pentru a reacționa în mod eficace și eficient la evoluțiile conflictelor de pe continentul african. Se preconizează că acțiunile din cadrul măsurii de asistență ar putea fi puse în aplicare de entități care au experiență în punerea în aplicare a acțiunilor din cadrul APF și a măsurii de asistență sub forma unui program general de sprijin pentru UA în cadrul AFP care să cuprindă a doua jumătate a anului 2021.
                  
               
                     (5)
                  
                  
                     Prin scrisoarea din 1 iulie 2021 adresată Înaltului Reprezentant al Uniunii pentru afaceri externe și politica de securitate, UA a solicitat Uniunii să ofere sprijin continuu începând cu data de 1 iulie 2021 operațiilor în sprijinul păcii desfășurate sub conducere africană, mandatate sau autorizate de Consiliul pentru pace și securitate al UA.
                  
               
                     (6)
                  
                  
                     Măsurile de asistență urmează să fie puse în aplicare luând în considerare principiile și cerințele prevăzute în Decizia (PESC) 2021/509 și în conformitate cu normele de execuție a veniturilor și cheltuielilor finanțate în cadrul IEP.
                  
               
                     (7)
                  
                  
                     Consiliul își reafirmă hotărârea de a proteja, promova și respecta drepturile omului, libertățile fundamentale și principiile democratice și de a consolida statul de drept și buna guvernanță în conformitate cu Carta Organizației Națiunilor Unite, cu Declarația Universală a Drepturilor Omului și cu dreptul internațional, în special cu dreptul internațional al drepturilor omului și cu dreptul internațional umanitar,
                  
               ADOPTĂ PREZENTA DECIZIE:
         
            Articolul 1
            Instituire, obiective, domeniu de aplicare și durată
            
               (1)   Se instituie o măsură de asistență sub forma unui program general de sprijin pentru Uniunea Africană (UA), care urmează să fie finanțată în cadrul Instrumentului european pentru pace (IEP) (denumită în continuare „măsura de asistență”). Măsura de asistență finanțează acțiuni aprobate de Comitetul politic și de securitate (COPS) până la 31 decembrie 2024.
            
            
               (2)   Obiectivele generale ale măsurii de asistență sunt de a reduce incidența, durata și intensitatea conflictelor violente din Africa și de a consolida rolul UA în ceea ce privește pacea și securitatea pe continentul african. Obiectivul specific al măsurii de asistență este de a îmbunătăți gestionarea conflictelor prin desfășurarea de componente militare ale operațiilor în sprijinul păcii de către Comisia UA și organizațiile regionale africane.
            
            
               (3)   Pentru a atinge obiectivele prevăzute la alineatul (2) de la prezentul articol, măsura de asistență finanțează aspectele militare ale operațiilor în sprijinul păcii desfășurate sub conducere africană, mandatate sau autorizate de Consiliul pentru pace și securitate al UA, inclusiv următoarele activități, dar fără a se limita la acestea:
               
                           (a)
                        
                        
                           acoperirea costurilor legate de personal (aproximativ 40 % din valoarea de referință financiară totală), cum ar fi diurnele și indemnizațiile pentru personalul militar, indemnizația de misiune pentru ofițerii militari din comandamentul misiunii, operațiile de evacuare a victimelor, despăgubirile pentru deces și invaliditate, rațiile, cheltuielile de transport și de deplasare și formarea personalului militar;
                        
                     
                           (b)
                        
                        
                           furnizarea și modernizarea echipamentelor și furnizarea de servicii (aproximativ 35 % din valoarea de referință financiară totală), cum ar fi echipamentele individuale ale soldaților, consumabilele medicale, vehiculele, combustibilul și întreținerea vehiculelor, dispozitivele și serviciile de comunicare, tehnologia și serviciile informatice, infrastructura și serviciile de comandă și control și alte echipamente, cu excepția echipamentelor sau platformelor menționate la articolul 5 alineatul (3) din Decizia (PESC) 2021/509;
                        
                     
                           (c)
                        
                        
                           realizarea de lucrări (pentru o sumă indicativă de 25 % din valoarea de referință financiară totală), cum ar fi construcția și reabilitarea cazărmilor militare, a unităților de formare și a unităților medicale.
                        
                     
            
               (4)   Durata măsurii de asistență este de 72 de luni de la 1 ianuarie 2022.
            
         
         
            Articolul 2
            Aprobarea sprijinului pentru acțiunile din cadrul măsurii de asistență
            
               (1)   În conformitate cu articolul 59 alineatul (7) din Decizia (PESC) 2021/509, sprijinul pentru acțiunile din cadrul măsurii de asistență este precedat de o cerere din partea Comisiei UA în calitate de beneficiar al măsurii de asistență (denumită în continuare „beneficiarul”).
            
            
               (2)   În urma unei cereri menționate la alineatul (1) de la prezentul articol, Înaltul Reprezentant al Uniunii pentru afaceri externe și politica de securitate (denumit în continuare „Înaltul Reprezentant”), după consultarea administratorului pentru măsuri de asistență numit în conformitate cu Decizia (PESC) 2021/509 (denumit în continuare „administratorul pentru măsuri de asistență”) în ceea ce privește aspectele legate de execuția financiară, prezintă o recomandare pentru examinarea și aprobarea de către COPS, descriind sprijinul propus, inclusiv bugetul acestuia, entitatea sau entitățile selectate dintre cele enumerate la articolul 5 alineatul (2) din prezenta decizie, care urmează să implementeze sprijinului propus, și considerentele legate de sensibilitatea la conflicte și analizele riscurilor, precum și măsurile de monitorizare și control menționate la articolul 6 din prezenta decizie, după caz.
            
         
         
            Articolul 3
            Dispoziții financiare
            
               (1)   Valoarea de referință financiară destinată acoperirii cheltuielilor referitoare la măsura de asistență este de 600 000 000 EUR.
            
            
               (2)   Toate cheltuielile sunt gestionate în conformitate cu Decizia (PESC) 2021/509 și cu normele de execuție a veniturilor și cheltuielilor finanțate în cadrul IEP.
            
         
         
            Articolul 4
            Acorduri cu beneficiarul
            
               (1)   Înaltul Reprezentant încheie cu beneficiarul acordurile necesare pentru a asigura respectarea cerințelor și condițiilor stabilite prin prezenta decizie și de către COPS în contextul aprobării sprijinului pentru acțiuni în cadrul măsurii de asistență, ca o condiție pentru acordarea de sprijin în cadrul acestei măsuri de asistență.
            
            
               (2)   Acordurile menționate la alineatul (1) includ dispoziții care obligă beneficiarul să garanteze:
               
                           (a)
                        
                        
                           respectarea dreptului internațional relevant, în special a dreptului internațional al drepturilor omului și a dreptului internațional umanitar;
                        
                     
                           (b)
                        
                        
                           utilizarea corectă și eficientă a oricăror active furnizate în cadrul măsurii de asistență în scopurile pentru care au fost furnizate;
                        
                     
                           (c)
                        
                        
                           întreținerea suficientă a oricăror active furnizate în cadrul acestei măsuri de asistență pentru a asigura utilizabilitatea acestora și disponibilitatea lor operațională pe durata ciclului lor de viață;
                        
                     
                           (d)
                        
                        
                           faptul că niciun activ furnizat în cadrul măsurii de asistență nu va fi pierdut sau transferat, la sfârșitul ciclului său de viață, fără consimțământul comitetului instrumentului instituit în temeiul Deciziei (PESC) 2021/509 către alte persoane sau entități decât cele identificate în respectivele acorduri.
                        
                     
            
               (3)   Acordurile menționate la alineatul (1) includ dispoziții cu privire la suspendarea și încetarea sprijinului acordat în temeiul acestei măsuri de asistență în cazul în care beneficiarul este găsit vinovat de încălcarea obligațiilor prevăzute la alineatul (2).
            
         
         
            Articolul 5
            Punere în aplicare
            
               (1)   Înaltul Reprezentant este responsabil de punerea în aplicare a prezentei decizii în conformitate cu Decizia (PESC) 2021/509 și cu normele de execuție a veniturilor și cheltuielilor finanțate în cadrul IEP, în concordanță cu cadrul metodologic integrat pentru evaluarea și identificarea măsurilor și controalelor necesare pentru măsurile de asistență din cadrul IEP.
            
            
               (2)   Acțiunile din cadrul măsurii de asistență, menționate la articolul 2, pot fi puse în aplicare integral sau parțial de oricare dintre următoarele entități ca actori de implementare sau prin granturi care pot fi acordate fără o cerere de propuneri:
               
                           (a)
                        
                        
                           Comisia UA;
                        
                     
                           (b)
                        
                        
                           Uniunea Maghrebului Arab;
                        
                     
                           (c)
                        
                        
                           Comunitatea Statelor sahelo-sahariene;
                        
                     
                           (d)
                        
                        
                           Piața comună a Africii de Est și de Sud;
                        
                     
                           (e)
                        
                        
                           Comunitatea Africii de Est;
                        
                     
                           (f)
                        
                        
                           Forța est-africană de intervenție rapidă;
                        
                     
                           (g)
                        
                        
                           Comunitatea Economică a Statelor din Africa Centrală;
                        
                     
                           (h)
                        
                        
                           Comunitatea Economică a Statelor din Africa de Vest;
                        
                     
                           (i)
                        
                        
                           Autoritatea Interguvernamentală pentru Dezvoltare;
                        
                     
                           (j)
                        
                        
                           Capabilitatea regională din Africa de Nord;
                        
                     
                           (k)
                        
                        
                           Comunitatea de Dezvoltare a Africii Australe;
                        
                     
                           (l)
                        
                        
                           G5 Sahel;
                        
                     
                           (m)
                        
                        
                           Comisia bazinului lacului Ciad;
                        
                     
                           (n)
                        
                        
                           Oficiul Înaltului Comisar al Națiunilor Unite (ONU) pentru Drepturile Omului;
                        
                     
                           (o)
                        
                        
                           Secretariatul ONU;
                        
                     
                           (p)
                        
                        
                           Biroul ONU pentru Servicii de Proiect;
                        
                     
                           (q)
                        
                        
                           Biroul de sprijin al ONU în Somalia;
                        
                     
                           (r)
                        
                        
                           ministerele, departamentele guvernamentale sau alte organe și agenții de drept public ale statelor membre, sau organisme de drept privat cu misiune de serviciu public, astfel cum sunt prevăzute în anexă, cu condiția ca acestea din urmă să prezinte garanții financiare adecvate.
                        
                     
            
               (3)   Administratorul pentru măsuri de asistență confirmă capacitatea unei entități specifice de a pune în aplicare o acțiune sau o parte a acesteia înainte de aprobarea sprijinului pentru acțiune de către COPS.
            
         
         
            Articolul 6
            Monitorizare, evaluare și control
            
               (1)   Măsurile de monitorizare, evaluare și control al acțiunilor din cadrul măsurii de asistență se stabilesc în mod coerent cu cadrul metodologic integrat pentru evaluarea și identificarea măsurilor și controalelor necesare pentru măsurile de asistență din cadrul IEP.
            
            
               (2)   Măsurile menționate la alineatul (1) servesc în special la asigurarea respectării dreptului internațional al drepturilor omului și a dreptului internațional umanitar de către beneficiar și de către orice alte entități care beneficiază direct de sprijin în cadrul măsurii de asistență, precum și a respectării de către beneficiar a oricăror alte angajamente și obligații stabilite în temeiul acordurilor menționate la articolul 4.
            
            
               (3)   În funcție de sprijinul aprobat pentru o acțiune în cadrul măsurii de asistență, măsurile menționate la alineatul (1) pot include: monitorizarea progreselor în raport cu condițiile și criteriile de referință convenite cu beneficiarul; instituirea și monitorizarea cadrelor pentru respectarea dreptului internațional al drepturilor omului și a dreptului internațional umanitar și a cerințelor privind diligența necesară; controlul ulterior expedierii activelor pentru a asigura utilizarea adecvată și evitarea deturnării; și identificarea strategiilor de dezangajare și de ieșire.
            
         
         
            Articolul 7
            Raportare
            Pe parcursul perioadei de punere în aplicare, Înaltul Reprezentant prezintă COPS rapoarte semestriale privind punerea în aplicare a măsurii de asistență, în conformitate cu articolul 63 din Decizia (PESC) 2021/509. Administratorul măsurilor de asistență informează periodic comitetul instrumentului instituit prin Decizia (PESC) 2021/509 cu privire la execuția veniturilor și cheltuielilor în conformitate cu articolul 38 din decizia respectivă, inclusiv prin furnizarea de informații cu privire la furnizorii și subcontractanții implicați.
         
         
            Articolul 8
            Suspendarea și sistarea
            
               (1)   În conformitate cu articolul 64 din Decizia (PESC) 2021/509, COPS poate decide să suspende sau să sisteze sprijinul pentru acțiunile din cadrul măsurii de asistență sau să suspende întreaga măsură de asistență, la cererea unui stat membru sau a Înaltului Reprezentant, în următoarele cazuri:
               
                           (a)
                        
                        
                           dacă beneficiarul încalcă obligațiile care îi revin în temeiul dreptului internațional, în special al drepturilor omului și al dreptului internațional umanitar, sau dacă beneficiarul nu îndeplinește angajamentele asumate în cadrul acordurilor menționate la articolul 4;
                        
                     
                           (b)
                        
                        
                           dacă contractul cu un actor de implementare a fost suspendat sau a fost reziliat în urma unei încălcări a obligațiilor care îi revin în temeiul contractului;
                        
                     
                           (c)
                        
                        
                           dacă situația din zona geografică în cauză nu mai permite punerea în aplicare a măsurii, asigurând, în același timp, garanții suficiente;
                        
                     
                           (d)
                        
                        
                           dacă continuarea aplicării măsurii nu mai servește obiectivelor acesteia sau nu mai este în interesul Uniunii.
                        
                     În cazuri urgente și excepționale, Înaltul Reprezentant poate decide, cu titlu provizoriu, suspendarea totală sau parțială a punerii în aplicare a măsurii de asistență, până la adoptarea unei decizii de către COPS.
            
            
               (2)   COPS poate recomanda Consiliului încetarea măsurii de asistență.
            
         
         
            Articolul 9
            Coerența acțiunilor Uniunii
            În conformitate cu articolul 8 din Decizia (PESC) 2021/509, se asigură coerența între acțiunile din cadrul măsurii de asistență și alte acțiuni din domeniul Politicii externe și de securitate comune și măsurile din cadrul instrumentelor din alte domenii ale acțiunii externe a Uniunii, precum și din cadrul celorlalte politici ale Uniunii, inclusiv abordarea integrată în materie de crize și conflicte externe.
         
         
            Articolul 10
            Intrare în vigoare
            Prezenta decizie intră în vigoare la data adoptării.
            Se aplică de la 1 ianuarie 2022.
         
         
            Adoptată la Bruxelles, 21 aprilie 2022.
            
               
                  Pentru Consiliu
               
               
                  Președintele
               
               J.-Y. LE DRIAN
            
         
         
            (1)  Decizia (PESC) 2021/509 a Consiliului din 22 martie 2021 de instituire a Instrumentului european pentru pace și de abrogare a Deciziei (PESC) 2015/528 (JO L 102, 24.3.2021, p. 14).
         
            (2)  Decizia (UE) 2021/1210 a Consiliului din 22 iulie 2021 privind o măsură de asistență sub forma unui program general de sprijin pentru Uniunea Africană în cadrul Instrumentului european pentru pace în 2021 (JO L 263, 23.7.2021, p. 7).
      
      
         
            ANEXĂ
            Lista cuprinzând ministerele, departamentele guvernamentale și alte organe și agenții de drept public ale statelor membre și a organismele de drept privat cu misiune de serviciu public ale acestora, cu condiția să fi prezentat garanții financiare adecvate, care pot pune în aplicare integral sau parțial acțiuni din cadrul măsurii de asistență (1):
            
                        —
                     
                     
                        Deutsche Gesellschaft für Internationale Zusammenarbeit;
                     
                  
                        —
                     
                     
                        Expertise France.
                     
                  
               (1)  Prezenta listă se referă numai la măsura de asistență instituită prin prezenta decizie și nu exclude posibilitatea ca alte entități să fie desemnate pentru măsuri de asistență viitoare, inclusiv cele sub forma unui program general.